شمالي کوریا اتومي وړتیا لرونکې تاکتیکي وسله آزمایلې 
په شمالي کوریا کې مطبوعات وایي د دې هیواد مشر کیم جونګ اون د یوې داسې نوې وسلې د آزمایښت ننداره کړې چې ښکاریږي د اتومي وړتیا لرونکې تاکتیکي لارښود د وسلې نوې بڼه وي. 
د نوې وسلې دا آزموینه د پیونګ یانګ د پاروونکو آزمایښتونو تازه بیلګه ده. د رودانګ سینونم په نامه ورځپاڼه چې حکومت یې چلوي یکشنبه اپریل ۱۷ (وري۲۸) د دې وسلې د آزمایښت عکسونه خپاره کړي او داسې معلومیږي چې د لنډ واټن ویشتونکې وسله د سمندر په غاړې کې د یو ولاړ موټر څخه واریږي. ورځپاڼې د ښاغلي کیم انځورونه هم خپاره کړي او ښیي چې هغه د یو بل موټر څخه چې د وسلې د آزمایښت سره نږدې ولاړ دی، هر څه د نږدې ګوري. د ورځپاڼې په راپور کې د نوې وسلې د وړتیا او څرنګوالي په هکله ویل شوي چې دا به " په جبهې کې د کوریا د خلق دیموکراتیک جمهوریت (د شمالي کوریا رسمي نوم) د لیرې واټن د توپچي قطعاتو د برید قوت په زیاته اندازه ډیر کړي او هم به د تاکتیکي اتومي عملیاتو چارې متنوع کړي". د وسلو کارپوهان وایي د شمالي کوریا د ورځپاڼې لخوا د نوې وسلې د څرنګوالي نه داسې معلومیږي چې ښایي دا نوی توغندی د تاکتیکي اتومي وسلو د لیږد وړتیا ولري. کارپوهان همدارنګه وایي چې دا د شمالي کوریا د مشر د هغو اهدافو د پوره کولو یوه هڅه ده چې تیر کال یې د هیواد د نظام د عصري کولو لپاره ټاکلي و. په واشنګټن ډي سي کې د کارنیګي انډومینټ د نړیوالې سولې په مرکز کې د اتومي پالیسۍ کارپوه انکیت پانډا وایي کوم توغندی چې شمالي کوریا تازه آزمایلی د عکسونو څخه داسې معلومیږي چې د (KN-23) او (KN-24) د لنډ واټن بلاستیک توغندیو په شان دی چې شمالي کوریا په ۲۰۱۹ کال کې د لومړي ځل لپاره وازمایل. ښاغلي پانډا امریکا غږ ته وویل چې دا درې واړه توغندي د تاکتیکي اتومي وسلو د لیږد وړتیا لري او څرګنده نده چې شمالي کوریا ولې د لنډ واټن دا نوی توغندی د دې نقش – اتومي وسلو د انتقال – لپاره آزمایلی. په عین حال کې د جنوبي کوریا پوځ ویلي چې شمالي کوریا دوه سرګلولې آزمایلي چې په محلي وخت د شنبې په ورځ د مازدیګر په ۶ بجو وتوغول شوې. د جنوبي کوریا پوځ ویلي چې دا سرګلولې تقریباً ۱۱۰ کیلو مټره هوا ته پورته شوې او شاوخوا ۲۵ کیلو مټره واټن یې وواهه چې د هغو وسلو په پرتله ډیر لږ واټن دی چې شمالي کوریا څه موده وړاندې وازمایلې. شمالي کوریا ګڼ شمیر بین الابراعظمي بالاستیک توغندي آزمایلي چې ښایي د متحده ایالاتو خاورې ته د رسیدو وړتیا ولري او تازه آزموینه یې تیره میاشت وکړله. خو شمالي کوریا د لیرې واټن د دې توغندیو تر څنګ د لنډ واټن د داسې وسلو په لټه کې هم دی چې د اتوي وسلو د لیږد توان ولري او په سیمه کې د امریکا متحدینو جاپان او جنوبي کوریا ته ستر ګواښ پیښ کړي.